贈沈博士歌
作者：歐陽修
朝代：宋

paragraphs: 沈夫子，胡爲醉翁吟，醉翁豈能知爾琴。
滁山高絕滁水深，空巖悲風夜吹林。
山溜白玉懸青岑，一瀉萬仞源莫尋。
醉翁每來喜登臨，醉倒石上遺其簪，雲荒石老歲月侵。
子有三尺徽黄金，寫我幽思窮崎嶔。
自言愛此萬仞水，謂是太古之遺音。
泉淙石亂到不平，指下嗚咽悲人心。
時時弄餘聲，言語軟滑如春禽。
嗟乎沈夫子，爾琴誠工彈且止。
我昔被謫居滁山，名雖爲翁實少年。
坐中醉客誰最賢，杜彬琵琶皮作絃。
自從彬死世莫傳，玉練鎖聲入黄泉。
死生聚散日零落，耳冷心衰翁索莫。
國恩未報慙祿厚，世事多虞嗟力薄。
顔摧鬢改真一翁，心以憂醉安知樂。
沈夫子謂我，翁言何苦悲。
人生百年間，飲酒能幾時。
攬及推琴起視夜，仰見河漢西南移。